b'\n_START_ARTICLE_\nGr\xc3\xb8nlia\n_START_SECTION_\nSom del av den nye Fjordbyen\n_START_PARAGRAPH_\nI august 2003 vedtok et enstemmig bystyre den overordnede reguleringsplanen for Bj\xc3\xb8rvika \xe2\x80\x93 Bispevika \xe2\x80\x93 Lohavn og utbyggingsavtalene. Denne delte planomr\xc3\xa5det i fire underomr\xc3\xa5der, hvorav en del ble gjeldende for Lohavn, S\xc3\xb8rengutstikkeren og Gr\xc3\xb8nlia. If\xc3\xb8lge fjordbykontoret skal omr\xc3\xa5det bli \xc2\xabboligbydeler med variert boligsammensetning og med tilh\xc3\xb8rende offentlige og private servicetilbud. Omr\xc3\xa5det har gode solforhold og n\xc3\xa6r kontakt med vannet. ... P\xc3\xa5 Gr\xc3\xb8nlia er det foresl\xc3\xa5tt bebyggelse b\xc3\xa5de p\xc3\xa5 land og i vannet. Den videre utviklingen av Gr\xc3\xb8nlia m\xc3\xa5 ses i sammenheng med vedtatt reguleringsplan for Oslos permanente havn Sydhavna av august 2009. Her er Gr\xc3\xb8nlia et buffersoneomr\xc3\xa5de for havnefunksjonene i Sydhavna.\xc2\xbb_NEWLINE_Etter bystyrets vedtak om ny reguleringsplan for Sydhavna 26. august 2009, er omr\xc3\xa5dene s\xc3\xb8r for Gr\xc3\xb8nlia n\xc3\xa5 \xc3\xa5 betrakte som rene havneutviklingsomr\xc3\xa5der. Gr\xc3\xb8nlia blir dermed Fjordbyens endepunkt i s\xc3\xb8r og \xc3\xb8st. Gr\xc3\xb8nlia inng\xc3\xa5r i planene for Havnepromenaden, som ble vedtatt i 2008. Promenaden vil g\xc3\xa5 fra Frognerkilen i vest til Alnas utl\xc3\xb8p p\xc3\xa5 Gr\xc3\xb8nlia i \xc3\xb8st._NEWLINE_Den tillatte kapasiteten for utbygging av Gr\xc3\xb8nlikaia er 208 200 m\xc2\xb2 bruttoareal, fordelt over seks til tolv etasjer, og vil omfatte boliger, kontorer, kommersielle virksomheter og allmennyttige form\xc3\xa5l. Utbyggingen er planlagt ferdigstilt i 2025.\n_START_SECTION_\nSom trafikkpunkt\n_START_PARAGRAPH_\nGr\xc3\xb8nlia har en rundkj\xc3\xb8ring (\xc3\xa5pnet i september 2010) som er sv\xc3\xa6rt sentral i av- og p\xc3\xa5kj\xc3\xb8ringen til tunnelsystemet for Bj\xc3\xb8rvikaomr\xc3\xa5det. Fra denne rundkj\xc3\xb8ringen er det p\xc3\xa5/av-kj\xc3\xb8ring til Bj\xc3\xb8rvikatunnelen samt den 490 meter lange Gr\xc3\xb8nliatunnelen. Rundkj\xc3\xb8ringen gir Kongshavnveien, Kongsveien, Mosseveien og S\xc3\xb8renga bro kontakt med Bj\xc3\xb8rvikatunnelen.'